CELEX: 62009CN0037
Language: da
Date: 2009-01-28 00:00:00
Title: Sag C-37/09: Sag anlagt den 28. januar 2009 — Kommissionen for De Europæiske Fællesskaber mod Den Portugisiske Republik

4.4.2009   
            
            
               DA
            
            
               Den Europæiske Unions Tidende
            
            
               C 82/17
            
         Sag anlagt den 28. januar 2009 — Kommissionen for De Europæiske Fællesskaber mod Den Portugisiske Republik
   (Sag C-37/09)
   (2009/C 82/31)
   Processprog: portugisisk
   Parter
   
      Sagsøger: Kommissionen for De Europæiske Fællesskaber (ved J.-B. Laignelot, S. Pardo Quintillán og P. Guerra e Andrade, som befuldmægtigede)
   
      Sagsøgt: Den Portugisiske Republik
   Sagsøgerens påstande
   
               —
            
            
               Det fastslås, at Den Portugisiske Republik har tilsidesat sine forpligtelser i henhold til artikel 4 og 8 i Europa-Parlamentets og Rådets direktiv 2006/12/EF om affald og artikel 3 og 5 i Rådets direktiv 80/68/EØF om beskyttelse af grundvandet mod forurening forårsaget af visse farlige stoffer, idet den dels ikke har truffet de nødvendige foranstaltninger til at sikre nyttiggørelse eller bortskaffelse af det affald, der er deponeret i stenbruddene Limas, Linos og Barreiras i Lourosa Kommune, uden at menneskers sundhed bringes i fare, og uden at miljøet beskadiges, navnlig uden at der skabes risiko for vand og jord, og ikke har truffet de foranstaltninger, der er nødvendige for, at det pågældende affald overlades til en privat eller offentlig indsamler, som varetager bortskaffelsen eller nyttiggørelsen heraf, dels ikke har truffet de nødvendige foranstaltninger for at begrænse tilførsel til grundvandet af stoffer nævnt i liste II i direktiv 80/68/EØF for at undgå forurening af grundvandet med de pågældende stoffer.
            
         
               —
            
            
               Den Portugisiske Republik tilpligtes at betale sagens omkostninger.
            
         Søgsmålsgrunde og væsentligste argumenter
   Siden 1980'erne er der i de nedlagte stenbrud deponeret affald og skrot af forskellig art uden nogen form for tilsyn fra myndighedernes side. Deponeringen af affald forsatte så vidt vides indtil februar 2004. Først i juni 2004 blev lokaliteterne afspærret.
   Vandanalyser udført forskellige steder i det område, hvor de tidligere aktive stenbrud er beliggende, har resulteret i bekymrende fund af kemikalier. Grundvandet i området er forurenet.
   De portugisiske myndigheder har i fire år ikke truffet de nødvendige foranstaltninger for at hindre indehavere af ikke-identificeret affald i at losse det af i de nedlagte stenbrud og efterlade det dér. De har endvidere ikke ført tilsyn med losningen af og opfyldningen af stenbruddene med det pågældende affald, ligesom de ikke har ført kontrol med dets bortskaffelse.
   Desuden har de portugisiske myndigheder ikke truffet de nødvendige foranstaltninger for at hindre nedsivning af giftige og skadelige stoffer til grundvandet. De har ikke taget stikprøver i forbindelse med deponeringen af stoffer, der mistænkes for at kunne afstedkomme en indirekte forurening af grundvandet med skadelige stoffer. De har heller ikke ført tilsyn med deponeringen af affald på jordoverfladen.